利蘭National

利蘭National係一款英國製造嘅後置引擎單層巴士。

發展同埋設計 
1969年，英國利蘭汽車公司同國營嘅National Bus Company成立Leyland National公司，並喺Workington嘅Lilyhall Industrial Estate起咗間新廠，去出同名嘅單層巴士。利蘭National巴士係用底盤車身一體化設計，以製造私家車形式嘅生產線生產，規格比其他巴士標準化。

利蘭National巴士喺1970年首次亮相，1972年投產，取代咗英國利蘭汽車公司旗下嘅多款單層巴士：單層版丹拿Fleetline、丹拿Roadliner同埋利蘭Panther喺1972年已經停產，1975年以後AEC Swift同埋Bristol RE喺英國本土市場停售。

第一代利蘭National只可以配利蘭510引擎，散熱水箱擺喺車尾，車身長度有10.3米同埋11.3米兩款，後來亦為出口市場推出10.9米版。1976年佢嘅改良版利蘭National Phase II現身，最初只得「Series A」版本，1978年出埋簡化版「Series B」。

1978年，利蘭National 2現身，佢唔再用唔可靠嘅利蘭510引擎，而改用利蘭O.680或利蘭TL11引擎。有啲利蘭National 2樣辦車係配車尾散熱水箱，不過絕大部分利蘭National 2嘅散熱水箱都係擺喺車頭，而車身長度有10.6米同埋11.6米兩款。去到1980年代，利蘭National 2亦可以配吉拿6HLXB或吉拿6HLXCT引擎。

訂單 
利蘭National係英國National Bus Company嘅一款標準單層巴士，所以有唔少利蘭National都係賣咗去National Bus Company旗下公司。利蘭National其他買家重包括倫敦運輸局、幾間國營嘅Passenger Transport Executive同埋一啲私營巴士公司。不過以戴卓爾夫人為首嘅英國保守黨政權喺1979年上台之後，政府逐步減少對買新巴士嘅資助，令利蘭National喺英國銷量下跌。

喺北愛爾蘭，由於國營嘅Ulsterbus同埋Citybus唔肯要利蘭National，利蘭焗住為佢哋繼續出Bristol RE，直到1982年。

另外有多架利蘭National被運出口，去咗牙買加、委內瑞拉、澳洲、法國、千里達和多巴哥等地。

喺1990年代，英國有多架利蘭National/National 2被重建，並由東蘭開夏重造車身。呢啲重建過嘅利蘭National又叫做National Greenway。

停產 
利蘭National嘅產量一直都達唔到Workington廠房嘅設計生產量，1980年代利蘭將泰坦、奧林比安等產品嘅生產線由幾間閂咗門嘅廠房搬過嚟，並且出埋鐵路列車。

利蘭National喺1985年停產，俾利蘭Lynx取代。

第二啲有關嘅嘢 
由於一啲巴士公司唔鍾意利蘭National嘅一體化設計，利蘭喺1970年代推出利蘭National嘅齋底盤版本，名叫利蘭B21。

另外利蘭曾經用過利蘭National巴士組件去做丹麥Leyland-DAB掛接巴士，甚至鐵路列車嘅車身。

Leyland National Group

巴士型號